上錢昭文
作者：釋居簡
朝代：宋

paragraphs: 拄天有佳木，青跨雲沉沉。
不知幾何高，四海分清陰。
悠然響虛籟，萬象寂若瘖。
寒則爲陽和，盎盎春晝深。
穆若吹清泠，六月消煩衿。
烈風益遒勁，厚地盤崎嶔。
濃翠出雲雨，大旱徯作霖。
巍巍架明堂，枝幹端可尋。
上有孤鳳凰，下有衆羽禽。
和樂聲成文，戛擊韶濩音。
大雅得指歸，一洗鄭衛淫。
向來艱難際，凡才空滿林。
天風一披拂，寸碧開遥岑。
遂使化弦改，人命蟻出燖。
大哉德曰生，抑見天地心。
悠悠江海人，蜀道捫井參。
懷土如仲宣，破囊無一簪。
回首白玉霄，欲往勇不禁。
區區竟何有，有句如惜金。
金亦不足惜，鑄作頌與箴。